มันนี่ทูเดยฺ์
กอช.รับสมัครเลขาฯ ประเดิมรับสมาชิกทันที
13 พ.ค. 2558

กอช.รับสมัครเลขาฯ ประเดิมรับสมาชิกทันที
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง ในฐานะประธานอนุกรรมการสรรหาและกำหนด ค่าตอบแทนเลขาธิการคณะกรรมการกองทุนการออมแห่งชาติ (กอช.) เปิดเผยว่า กอช.ได้ประกาศรับสมัครเลขาธิการ กอช. โดยผู้สนใจสมัครได้ตั้งแต่วันที่ 8-22 พ.ค. 2558 โดยผู้สนใจจะต้องมีอายุไม่เกิน 60 ปี ในวันที่ได้รับการแต่งตั้ง และมีเวลาในตำแหน่งไม่เกิน 4 ปี ขณะเดียวกันยังอยู่ระหว่างรอคณะกรรมการกฤษฎีกาตรวจร่างประกาศกฎกระทรวงการคลัง ให้ กอช.ดำเนินการรับสมาชิกได้ หากคณะกรรมการกฤษฎีกาตรวจเรียบร้อย คาดว่าไม่เกินต้นเดือน มิ.ย. 2558 ทาง กอช.ก็จะทำการประชาสัมพันธ์รับสมัครสมาชิก กอช.ใหม่ทันที
ทริสคงเรตติ้ง ชสอ. A-
บริษัทจัดอันดับเครดิต ทริส เรทติ้ง คงอันดับเครดิตองค์กรชุมนุมสหกรณ์ออมทรัพย์แห่งประเทศไทย (ชสอ.) ที่ “A-” พร้อมให้แนวโน้ม “Stable” หรือ “คงที่” ซึ่งสะท้อนถึงการคาดการณ์ว่า ชสอ.จะสามารถรักษาบทบาทที่สำคัญในขบวนการสหกรณ์ออมทรัพย์ในไทยเอาไว้ได้ และจะสามารถรักษาระดับฐานเงินทุนภายใน พร้อมทั้งมีผลประกอบการที่แข็งแกร่ง แต่การระดมทุนเพิ่มจากธนาคารพาณิชย์ที่เพิ่มขึ้นในช่วง 2-3 ปีที่ผ่านมา ซึ่งเป็นการกู้ยืมระยะสั้น มีความเสี่ยงมากกว่าการใช้เงินฝากและการกู้ยืมจากสหกรณ์สมาชิก และยังเสี่ยงด้านการกู้ยืมต่อเมื่อถึงกำหนด รวมถึงเสี่ยงด้านสภาพคล่อง
ทั้งนี้ ณ สิ้นเดือน ธ.ค. 2557 ชสอ.มีเงินให้กู้ยืมสมาชิก 62.7% ของสินทรัพย์รวม และให้กู้ยืมแก่สหกรณ์สมาชิก 58-66% ของสินทรัพย์ในช่วง 5 ปีที่ผ่านมา เป็นเงิน 44,779 ล้านบาท